**Yliopistovaltaus** eli **kampusvaltaus** tarkoittaa yliopiston rakennuksen tai sen osan, tilan tai keskeisen symbolin ottamista haltuun yleensä ilman lupaa. Yliopistovaltaus on protestin, aktivismin ja mielenosoituksen muoto sekä suoraan demokratiaan kuuluva yhteiskunnallisen vaikuttamisen tapa. Yliopistovaltauksella pyritään yleensä vaikuttamaan opiskelijoiden asemaan tai heitä koskeviin päätöksiin, vastustamaan esimerkiksi opintososiaalisia heikennyksiä tai puolustamaan opiskelun maksuttomuutta. Valtaus katsotaan kuuluvaksi kokoontumisvapauden piiriin Euroopan neuvoston ihmisoikeussopimuksessa (artikla 11). Yliopistovaltaukset saavat yleensä julkista huomiota.

Yliopistovaltaukset Suomessa
----------------------------

Vanha ylioppilastalo Helsingissä.
Suomen tunnetuin yliopistovaltaus oli Vanhan valtauksena tunnettu Helsingin yliopiston vanhan ylioppilastalon valtaus 25.8.1968. Valtauksessa vaadittiin muutoksia yliopiston hallintoon ja opetukseen. Vanha ylioppilastalo vallattiin uudelleen vanhan valtauksen 40-vuotisaattona 24.11.2008 osana opiskelijoiden Opiskelijatoiminta-liikettä. Opiskelijatoiminta-liikkeen tavoitteena oli vaikuttaa (1.1.2010 voimaan tulleeseen) uuteen yliopistolakiin, jonka nähtiin muuttavan yliopistot yrityksiksi ja keskittävän valtaa yliopiston johdolle ja ulkopuolisille .

Helsingin yliopiston hallintorakennus vallattiin 13.2.1990. Valtauksella kiinnitettiin huomiota opiskelijoiden oikeusturvaan ja vaikutusmahdollisuuksiin. Sama rakennus vallattiin myös 19.2.2009 osana yliopistolaisten valtakunnallista toimintapäivää, jolla vastustettiin uutta yliopistolakia .

Helsingin yliopiston Porthania-rakennus on vallattu kolmesti vuosien 2006 ja 2015 välillä. Vuonna 2006 se vallattiin osana kaksipäiväistä opiskelijalakkoa (7.-8.12.), jolla vaadittiin opiskelijoiden toimeentulon kohentamista esimerkiksi opintorahan perusosaa nostamalla. Vuoden 2010 Porthanian valtaus oli vastalause uuden yliopistolain voimaantulon jälkeen heränneelle keskustelulle opintoaikojen lyhentämisestä ja lukukausimaksuista. Valtaus nimitettiin Porthanian kommuuniksi maaliskuussa 1871 perustetun Pariisin kommuunin muistoksi ja valtauksessa vaadittiin perustuloa ja hallinnon saneluvallan korvaamista opiskelijalähtöisyydellä. Kolmas Porthanian valtaus 2015 tapahtui ammattiyhdistysliikkeen 18.9.2015 järjestämän #STOP -palkansaajien mielenilmauksen  päätteeksi. Valtauksessa pohdittiin keinoja vastustaa Suomen hallituksen esittämiä yliopistojen menoleikkauksia. Aiemmista valtauksista poiketen valtaus ei jäänyt yhden yön mittaiseksi vaan jatkui yli viikon ja sitä kutsuttiinkin Porthanian loputtomaksi valtaukseksi. Suomen siihen mennessä pisin yliopistovaltaus päättyi lopulta 26.9.

Tampereen yliopiston päärakennus vallattiin 22.4.2009 Toimiva yliopisto -verkoston organisoiman Autonomisen opiskelun ja toiminnan viikon yhteydessä. Toimintaviikko oli osa noin 30 maassa vietettyä Reclaim your education -viikkoa. Valtauksella puolustettiin maksutonta ja autonomista yliopistoa koulutuksen yksityistämistä ja kaupallistumista vastaan. Samalla valtaus oli osa valtakunnallista toimintaa uutta yliopistolakia vastaan..

Kutsu Koulutuslakko Tampereen Linnan juhliin 2015.
Koulutusleikkauksia vastustava Koulutuslakko-liike johti yliopistovaltauksiin Turussa ja Tampereella. Turussa vallattiin 2.12.2015 Turun yliopiston Yliopistonmäellä sijaitsevan Luonnontieteidentalon. Valtauksella vastustettiin kaikkiin koulutusasteisiin kohdistuvia menoleikkauksia ja puolustettiin yliopiston autonomiaa. Valtauksessa oli mukana opiskelijoita ja henkilökuntaa Turun yliopistosta, Åbo Akademista, Turun ammattikorkeakoulusta ja Turun Taideakatemiasta. Opiskelijat julkaisivat 4.12.2015 julkilausuman koulutusleikkauksia vastaan. Samana päivänä Tampereen yliopiston Linna-rakennus vallattiin. Valtaus oli puoluepoliittisesti sitoutumaton ja siihen osallistui yliopiston opiskelijoita ja henkilökuntaa. Valtaus häädettiin yöllä 5.12.2015. Tämä oli ensimmäinen kerta Suomen historiassa, kun poliisi poisti valtaajat yliopistolta.

Opiskelijavetoinen Linnasta ei luovuta -liike valtasi Tampereen yliopiston Linna-rakennuksen perjantai-illaksi 5.11.2021 vastalauseena yliopiston suunnitelmille luopua muun muassa Linna-rakennuksesta osana säästötoimenpiteitä. Linnassa sijaitsee Tampereen yliopiston keskustakampuksen kirjasto ja yhteiskuntatieteiden tiedekunnan opetus- ja työtiloja.. Linnan puolesta järjestettiin mielenosoitus jo kesällä 2021, kun tilavähennyssuunnitelma tuli julkisuuteen..

Vuonna 2023 useammalla korkeakoulukampuksella toteutettiin valtauksia, joilla vastustettiin Suomen hallituksen budjettiriihessä suunnittelemia leikkauksia opiskelijoiden toimeentuloon. Valtaukset alkoivat Helsingin yliopiston päärakennuksessa 19.9. Seuraavana päivänä valtauksia toteutettiin myös Kallion ja Torkkelin lukioissa, sekä Turun yliopistossa ja Åbo Akademissa. Myöhemmin valtaukset levisivät myös Lahteen, Tampereelle, Ouluun, Jyväskylään, Joensuuhun, Kuopioon, Rovaniemelle ja Lappeenrantaan. Myös ammattikorkeakouluja ja lukioita vallattiin. Kyseessä on yksi laajimmille levinneistä opiskelijoiden mielenilmauksista Suomessa. Suurimmassa osassa valtauksia opinahjot osoittivat tukensa valtaajille ja antoivat heille yöpymisluvan. Metropolia-ammattikorkeakoulu kuitenkin kielsi opiskelijoiden yöpymisen, mikäli he eivät allekirjoittaneet tilankäyttösopimuksia. Myös Helsingin yliopiston päärakennuksen valtauksen jatkumisesta oli epävarmuutta 28.9. koska tila oli varattu Maanpuolustuskurssiyhdistyksen tilaisuutta varten, johon oli tulossa puhujaksi muun muassa tasavallan presidentti Sauli Niinistö.

Yliopistovaltaukset ulkomailla
------------------------------

* Toukokuun 1968 Pariisin opiskelijamellakoiden aikana opiskelijat valtasivat Sorbonnen yliopiston tilat. Opiskelijat yrittivät vallata myös yliopistoa ympäröineen Latinalaiskorttelin kadut, mistä seurasi väkivaltaisia yhteenottoja poliisin kanssa.
* 2015 järjestettiin kuuden viikkoa kestänyt valtaus London School of Economicsissa (LSE), jolla vastustettiin LSE:n ja Iso-Britannian korkeakoulutusjärjestelmän uusliberalisointia.
* Vuonna 2015 Amsterdamin yliopiston Bungehuis- ja Maagdehuis-rakennukset vallattiin yliopistodemokratian puolesta ja vastalauseena koulutuksen menoleikkauksille.
* Iso-Britanniassa vallattiin useita yliopistorakennuksia syksyllä 2010 ja keväällä 2011 vastalauseena korkeakoulutuksen menoleikkauksille sekä lukukausimaksujen korotuksille. Vuoden 2021 keväällä Iso-Britanniassa opiskelijat valtasivat neljä yliopistoa vastalauseena korkeille asumiskustannuksille.

Katso myös
----------

* Die-in
* Mielenosoitus
* Musta blokki
* Opiskelijatoiminta
* Opiskelijaprotesti
* Sit-in

Lähteet
-------

1. ↑  Sanapoimintoja 2023 *Kotimaisten kielten keskus*. Viitattu 1.4.2024.
2. ↑  Hirvelä, Päivi & Heikkilä, Satu: Ihmisoikeudet. Käsikirja EIT:n oikeuskäytäntöön. Edita, Porvoo, 2013, s. 603, sit. Hölttä, Kalevi: Mielenosoitusvapaus-teoriassa-ja-kaytannossa  (Arkistoitu – Internet Archive)
3. ↑  ,
4. ↑
5. ↑   (Arkistoitu – Internet Archive)
6. ↑   (Arkistoitu – Internet Archive)
7. ↑  Opiskelijalakko ja Porthanian valtaus 7.-8.12. *megafoni.kulma.net*. Viitattu 28.9.2023.
8. ↑  Porthanian loputon valtaus *Toimittaja testaa*.  25.9.2015. Viitattu 28.9.2023.
9. ↑   (Arkistoitu – Internet Archive)
10. ↑   (Arkistoitu – Internet Archive)
11. ↑  Porthanian loputon valtaus *Toimittaja testaa*.  25.9.2015. Viitattu 28.9.2023.
12. ↑  Helsingin yliopiston Porthanian valtaus päättyy tänään *Yle Uutiset*.  26.9.2015. Viitattu 28.9.2023.
13. ↑
14. ↑   (Arkistoitu – Internet Archive)
15. ↑  ,
16. ↑   (Arkistoitu – Internet Archive)
17. ↑
18. ↑   (Arkistoitu – Internet Archive),
19. ↑  , Suoranta, Juha & FitzSimmons, Robert (2017) The Silenced Students: Student Resistance in a Corporatized University. Cultural Studies<–>Critical Methodologies, 17(4), 277–285.
20. 1 2
21. ↑
22. ↑  Rehtori Lindblom jakaa opiskelijoiden huolen mahdollisista tukien leikkauksista | Helsingin yliopisto *www.helsinki.fi*. Viitattu 29.9.2023.
23. ↑  Nyt opiskelijat leiriytyivät Kallion lukioon: "Toivomme, että päättäjät kuulisivat nuorten huolen" *Yle Uutiset*.  20.9.2023. Viitattu 28.9.2023.
24. ↑  Opiskelijat valtasivat Turun yliopiston Aurum-rakennuksen – rehtori: "Kyllä saa myös yöpyä siellä" *Yle Uutiset*.  20.9.2023. Viitattu 28.9.2023.
25. ↑  Opiskelijat valtasivat korkeakoulun Lahdessa – mielenilmaukset jatkuvat maanantaina eri puolilla Suomea *Yle Uutiset*.  22.9.2023. Viitattu 28.9.2023.
26. ↑  Teemu Nurmi: Opiskelijat valtasivat kampuksia Tampereella – "Jos hallitus siis uhkaa viedä katon päämme päältä, me muutamme koululle" *Tamperelainen*.  25.9.2023. Viitattu 28.9.2023.
27. ↑  Mielenosoittajat valtasivat Oulun yliopiston vastalauseena hallituksen aikeille –"Opiskelijoilta leikkaamisen pitää loppua nyt" *Kaleva*. Viitattu 28.9.2023.
28. 1 2  Elli Suutari: Useita yliopistoja aiotaan vallata maanantaina – "Mitta on tullut täyteen" *Ilta-Sanomat*.  24.9.2023. Viitattu 28.9.2023.
29. ↑  Lukiolaiset osoittivat mieltään Turussa – tempausta tahditti erikoinen musiikkivalinta *Ilta-Sanomat*.  25.9.2023. Viitattu 28.9.2023.
30. ↑  HS: Opiskelijoille kylmää vettä niskaan – Korkeakoulu kielsi vapaan valtauksen Helsingissä *www.iltalehti.fi*. Viitattu 28.9.2023.
31. ↑  Valtaus Helsingin yliopistolla saa jatkua – mieltä osoitetaan paikassa, johon saapuu illalla presidentti Niinistö *Yle Uutiset*.  28.9.2023. Viitattu 28.9.2023.
32. ↑  Nadia Khomami: LSE students stage occupation in protest at 'profit-driven education' *The Guardian*.  18.3.2015. Viitattu 28.9.2023. (englanniksi)
33. ↑  Student protests escalate in Amsterdam | libcom.org *libcom.org*. Viitattu 28.9.2023. (englanniksi)
34. ↑  ,  (Arkistoitu – Internet Archive),
35. ↑

Aiheesta muualla
----------------

* Pertti Ahonen, Paul-Erik Korvela & Kari Palonen (toim.): Uusi yliopisto – yritys, puolue vai oppineiden tasavalta? Kohti muuttuvien toimintatilanteiden poliittista luentaa, Jyväskylän yliopisto
* Tuukka Tomperi (toim.): Akateeminen kysymys. Vastapaino 2009
* Mikko Jakonen ja Jouni Tilli (toim.): Yhteinen yliopisto Tutkijaliitto
* Kalevi Hölttä: Mielenosoitusvapaus teoriassa ja käytännössä (Arkistoitu – Internet Archive)
* Matti Vesa Volanen (toim.): Toiseksi paras? Tieteentekijät ja uusi yliopisto (Arkistoitu – Internet Archive) Tieteentekijöiden Liitto